JavaScript

JavaScript es un linguage de programmation popular create per Brendan Eich a Netscape Communications Corporation pro uso in le navigator del web Netscape Navigator. In reaction, imitationes plus o minus compatibile de illo esseva incorporate in practicamente tote le altere navigatores web sub varie nomines (como JScript de Microsoft). Programmettas (scripts) in JavaScript pote esser incastrate in qualcunque pagina del web e pote tractar datos e modificar le presentation del codice HTML del pagina web in question.

 Denominationes 

Durante su disveloppamento, JavaScript ha essite appellate LiveWire, e posteriormente LiveScript. Proque su syntaxe es aliquanto similar a illo de Java, le linguage esseva pro rationes de marketing renominate JavaScript quando illo esseva publicate, causante un impression false e durabile inter le publico que JavaScript e Java sia differente versiones del mesme linguage de programmation; de facto, le similaritate non es plus que superficial.

Post le marginalisation e morte final de Netscape, le organisation de standards electronica pro consumitores ECMA International ha assumite le disveloppamento ulterior de JavaScript, renominante illo ECMAScript. Totevia le nomine JavaScript continua a esser in uso general.

 Securitate 

Durante su existentia, le varie incarnationes de JavaScript ha essite associate con plure problemas de securitate e de confidentialitate. JavaScript es usate mesmo pro le apparition automatic de fenestras salta-avante (pop-up) con annuncios commercial. Pro isto, un percentage considerabile de usatores web prefere disactivar JavaScript usque illes incontra paginas web qui non functiona sin illo.

In responsa, navigatores web moderne e non commercial como Mozilla ha incorporate controlos sophisticate de permission governante le execution de JavaScript, capace de restringer illo a sitos web in un lista de permission e blocante fenestras salta-avante non sollicitate.

 Ligamine externe 
 Definition del standard ECMAScript (PDF anglese)

Categoria:Linguages de programmation
Categoria:Linguages de programmation orientate a objectos
Categoria:Internet